Udkast til Rådets konklusioner om udvikling af bæredygtige offentlige udbud

(2022/C 236/02)

RÅDET FOR DEN EUROPÆISKE UNION,

SOM MINDER OM konklusionerne fra Rådet for Den Europæiske Union om det indre marked (1), hvori Rådet understreger den vigtige rolle, som offentlige udbud spiller for at opnå både den grønne og den digitale omstilling;

SOM MINDER OM Det Europæiske Råds konklusioner af 21. juli 2020, hvoraf det fremgår, at planen for europæisk genopretning forudsætter enorme investeringer, navnlig med henblik på at skabe bæredygtig og resilient genopretning, samtidig med at der ydes støtte til Den Europæiske Unions grønne og digitale prioriteter;

SOM PÅPEGER, at fælles bestræbelser ikke alene er nødvendige for at støtte de virksomheder, der er mest berørt af sundhedskrisen, men også for at foretage offentlige investeringer, der fremmer konvergens, resiliens, bæredygtighed, innovation og europæisk uafhængighed i strategiske sektorer;

SOM PÅPEGER den vigtige rolle, som offentlige udbud kan spille for korrekt gennemførelse af målene for bæredygtig udvikling og for indarbejdelse af disse mål for at tjene offentlighedens interesse;

SOM MINDER OM Rådets konklusioner af 17. december 2020»Hen imod en cirkulær og grøn genopretning« (2), hvori Rådet gav udtryk for sin støtte til den vejledning om grønne offentlig udbud, der foreslås i Kommissionens meddelelse »En ny handlingsplan for den cirkulære økonomi – For et renere og mere konkurrencedygtigt Europa (3)«;

SOM MINDER OM konklusionerne fra Rådet for Den Europæiske Union om offentlige investeringer gennem offentlige udbud (4), hvori Rådet støtter ambitiøse miljømæssige hensyn i forbindelse med offentlige udbud, f.eks. gennem indførelse af kriterier eller mål og beskatning, da det bidrager til bæredygtighed;

SOM MINDER OM Kommissionens arbejdsprogram for 2019 med titlen »Vi opfylder vores løfter og forbereder os på fremtiden« (5);

SOM MINDER OM Kommissionens meddelelser »En ren planet for alle« (6) og »Den europæiske grønne aftale« (7);

SOM HENLEDER OPMÆRKSOMHEDEN PÅ de bindende mål, der er vedtaget på EU-plan for betydelige reduktioner af drivhusgasemissionerne i 2030 og klimaneutralitet i 2050, hvilket for nylig blev bekræftet i alle Kommissionens forslag i Fit for 55-pakken;

OPFORDRER Kommissionen og medlemsstaterne til at arbejde tæt sammen med Europa-Parlamentet, de regionale og lokale myndigheder, Det Økonomiske og Sociale Udvalg og Regionsudvalget, når de forfølger disse fælles mål og, med henblik herpå, navnlig arbejde hen imod:

Indførelse af hensyntagen til bæredygtig udvikling i forbindelse med offentlige udbud

1. UNDERSTREGER begrebet bæredygtig udvikling som et middel til at opnå økonomisk og social udvikling og miljøbeskyttelse, samtidig med at menneskerettighederne overholdes;

2. MENER, at offentlige indkøbere bør være i stand til at anvende deres ressourcer strategisk med henblik på så godt som muligt at støtte omstillingen til en grøn, innovativ, cirkulær og socialt ansvarlig økonomi, især ved at investere i bæredygtig infrastruktur, bæredygtige produkter og/eller produkter i den cirkulære økonomi og ved at anvende processer og teknologier, der i sig selv er ambitiøse for så vidt angår de mål for bæredygtig udvikling, der forfølges, samtidig med at der tilstræbes størst mulig valuta for pengene, og bred konkurrence i offentlige udbudsprocedurer fremmes;

3. OPFORDRER Kommissionen til, i overensstemmelse med sin forpligtelse i henhold til investeringsplanen for et bæredygtigt Europa (8) og handlingsplanen for den cirkulære økonomi, i forbindelse med fremtidige lovgivningsforslag, herunder dem, der ændrer eksisterende EU-lovgivning vedrørende de forskellige aktivitetssektorer, at overveje muligheden for at indføre hensyntagen til bæredygtig udvikling i offentlige udbudsprocedurer for sektorspecifikke varer eller tjenesteydelser; UNDERSTREGER, at denne hensyntagen, afhængigt af sektoren, kan spænde fra mål for bæredygtig udvikling, faglige kvalifikationer eller tekniske specifikationer vedrørende bæredygtig udvikling i kontrakter til bæredygtighedskriterier, navnlig for kontraktgennemførelse eller -tildeling; UNDERSTREGER betydningen af at give offentlige indkøbere mulighed for at bestemme, hvordan en sådan hensyntagen bedst kan indgå i deres procedurer; NOTERER SIG det arbejde, som EU-institutionerne og medlemsstaterne allerede har udført i den forbindelse, og UNDERSTREGER behovet for at fremskynde og intensivere det;

4. OPFORDRER INDTRÆNGENDE Kommissionen og medlemsstaterne til at samarbejde om i forbindelse med offentlige udbud at kortlægge de sektorer, der er relevante for så vidt angår følsomhed over for hensyntagen til bæredygtig udvikling, og vurdere deres modenhed, idet der tages højde for eksempelvis økonomiske aktørers evne til at tage disse nye hensyn;

5. FREMHÆVER det afsluttede, igangværende og kommende arbejde på medlemsstatsniveau med at give visse sektorer høj prioritet; UNDERSTREGER behovet for at koordinere dette arbejde på EU-plan;

6. UNDERSTREGER vigtigheden af den rolle, som Kommissionens ekspertgrupper kan spille i denne henseende ved at involvere og inddrage de forskellige interessenter for at afgøre, om de forskellige sektorer, der identificeres, skal prioriteres; MENER, at Rådet også bør inddrages i dette arbejde;

7. UNDERSTREGER vigtigheden af at fastlægge en generel metode, der sætter disse organer i stand til at afgøre, om den enkelte aktivitetssektor bør anses for en prioritet gennem en dybtgående analyse af dens modenhed;

8. MENER, at et sammenhængende arbejde vil gøre det muligt at indkredse både de sektorspecifikke EU-tekster, der kan ændres i de kommende år, og omfanget af de ændringer, der skal foretages af deres bestemmelser om offentlige udbud for at bidrage til at nå de miljø- og klimamål, der er fastsat på EU-plan;

9. MENER, at det er nødvendigt at nå disse mål i overensstemmelse med ovenfor nævnte frister i 2030 og 2050 og UNDERSTREGER vigtigheden af en gradvis og harmoniseret tilgang; MENER derfor, at de tekster, der dækker alle sektorer identificeret som prioriterede sektorer bør revideres senest i 2030; MENER endvidere, at det er nødvendigt at ændre teksterne vedrørende de resterende sektorer senest i 2050, som er referenceåret for opnåelse af klimaneutralitet i EU;

10. ANSER det for afgørende, at dette arbejde integreres i en samlet tilgang; MENER, at Kommissionen og medlemsstaterne, i det omfang det er hensigtsmæssigt og muligt, derfor bør overveje en generel ramme for indførelse af hensyntagen til bæredygtig og modstandsdygtig udvikling i offentlige udbud uanset sektor;

11. UNDERSTREGER vigtigheden af, når der træffes foranstaltninger, ikke at pålægge offentlige indkøbere, og navnlig decentrale indkøbscentraler, en uforholdsmæssig stor administrativ byrde;

12. OPFORDRER Kommissionen og medlemsstaterne til straks at tage fat på alt dette arbejde.

(1) ST 10698/20: »Et uddybet indre marked med henblik på en solid genopretning og et konkurrencedygtigt og bæredygtigt Europa«.

(2) ST 13852/20.

(3) ST 6766/20 + ADD 1: Kommissionens meddelelse COM(2020) 98 final.

(4) ST 13352/20: »Offentlige investeringer gennem offentlige udbud: bæredygtig genopretning og genrejsning af en resilient EU-økonomi«.

(5) Meddelelse fra Kommissionen COM(2018) 800 final.

(6) Meddelelse fra Kommissionen COM(2018) 773 final.

(7) ST 15051/19 + ADD 1: Kommissionens meddelelse COM(2019) 640 final.

(8) ST 5269/20: Kommissionens meddelelse COM(2020) 21 final.